**KAPOSVÁR MEGYEI JOGÚ VÁROS**

**POLGÁRMESTERE**

**1. változat**

**ELŐTERJESZTÉS**

**az Integrált Településfejlesztési Stratégia I. számú módosításáról**

Az Épített környezet alakításáról és védelméről szóló 1997. évi LXXVIII. törvény *(továbbiakban Étv.)* 9/A.§ (2) bekezdése alapján az integrált településfejlesztési stratégia a rendelkezésre álló bevonható források ismeretében meghatározza a településfejlesztési koncepcióban meghatározott célok megvalósítását egyidejűleg szolgáló beavatkozásokat, programokat, továbbá a megvalósítás eszközeit és nyomon követését. KMJV Közgyűlése a 196/2014. (IX.29.) önkormányzati határozattal hagyta jóvá Kaposvár Megyei Jogú Város Integrált Településfejlesztési Stratégiáját (*továbbiakban ITS*).

Az Étv. 9/A.§ (3) bekezdése értelmében a településfejlesztési koncepciót és az integrált településfejlesztési stratégiát a települési önkormányzat képviselő-testülete állapítja meg.

A Területi Operatív Programok (*továbbiakban TOP*) keretében kiírt pályázatok benyújtásának feltétele, hogy a 73/2015. (V.07.) önkormányzati határozattal elfogadott Integrált Területi Programban (*továbbiakban ITP*) nevesített fejlesztés célok és szándékok illeszkedjenek a város integrált településfejlesztési stratégiájához. Emiatt több tervezett fejlesztésünk esetében szükségszerűvé vált az ITP-ben szerepeltetett projekt pontosítása, konkretizálása az ITS-benis.

Ennek vonatkozásában a Közgyűlés a 25/2016. (II.25.) önkormányzati határozat 1. pontjával döntött az ITS módosításáról, a fejlesztési célok nevesítéséről. A településfejlesztési dokumentáció módosított anyaga elkészült. A szükséges változásokat az előterjesztés 1. melléklete tartalmazza összefoglaló módon. A dokumentáció 3.2 pontja „Az egyes akcióterületeken a megvalósításra kerülő fejlesztések összefoglaló jellegű bemutatása, a fejlesztések ütemezése” az előterjesztés melléklete szerinti 2. és 3. melléklettel egészül ki.

A stratégia módosításának tervezetét szabályszerűen megküldtük az államigazgatási szerveknek, a megyei és érintett települési önkormányzatoknak, a közműszolgáltatóknak, valamint a partnerségi terv szerinti részvevőknek és az önkormányzati képviselőknek véleményezésre, a lakossági hirdetményezés 2016. június 3-án jár le. A beérkezett véleményekről szóló összefoglalót ezt követően ismertetjük a T. Közgyűléssel.

Kérem, a Tisztelt Közgyűlést a módosított fejlesztési dokumentáció elfogadását támogassa a határozati javaslat jóváhagyásával.

Kaposvár, 2016. május 4.

.

 **Szita Károly**

 polgármester

**HATÁROZATI JAVASLAT:**

Kaposvár Megyei Jogú Város Közgyűlése megtárgyalta a *Kaposvár Megyei Jogú Város integrált településfejlesztési stratégiájának I. számú módosításáról* szóló előterjesztést ésúgy határozott, hogy az előterjesztés melléklete szerinti dokumentációt elfogadja.

Felelős: Szita Károly polgármester

Közreműködik: L. Balogh Krisztina főépítész

Határidő: azonnal